[image: image1.png]



[image: image2.png]



                              [image: image2.png]
        ΙΕΡΑ ΜΗΤΡΟΠΟΛΙΣ    
   ΑΙΤΩΛΙΑΣ ΚΑΙ ΑΚΑΡΝΑΝΙΑΣ   
ΓΡΑΦΕΙΟΝ ΤΥΠΟΥ & ΕΠΙΚΟΙΝΩΝΙΑΣ

                    ======= ◊ =======

Εν Ιερά Πόλει Μεσολογγίου, τη 7η Ιουλίου 2026
ΔΕΛΤΙΟΝ  ΤΥΠΟΥ

«Της πατρίδας μας οι μελωδίες, του τόπου μας τα βήματα»

Μουσικοχορευτική επετειακή εκδήλωση στην Ιερά Πόλη Μεσολογγίου
Ο Ιερός Ναός Αγίας Παρασκευής Ιεράς Πόλεως Μεσολογγίου διοργανώνει μουσικοχορευτική επετειακή εκδήλωση, στο πλαίσιο της συμπληρώσεως διακοσίων ετών από την ηρωική Έξοδο των Ελευθέρων Πολιορκημένων, με τίτλο:

«Της πατρίδας μας οι μελωδίες, του τόπου μας τα βήματα».
Η εκδήλωση θα πραγματοποιηθεί το Σάββατο 18 Ιουλίου 2026 και ώρα 8:30' το βράδυ, στο Ανοιχτό Θεατράκι του Λιμανιού Μεσολογγίου.

Πρόκειται για μια ξεχωριστή πολιτιστική βραδιά, αφιερωμένη στην ιστορική μνήμη και την ελληνική παράδοση, η οποία συνδυάζει αρμονικά τη μουσική, τον χορό και τη λαϊκή μας κληρονομιά, αποτίοντας φόρο τιμής στους αγώνες και τις θυσίες των προγόνων μας.

Στην εκδήλωση θα συμμετάσχουν το Λύκειο των Ελληνίδων Αχαρνών, ένα από τα σημαντικότερα και διεθνώς αναγνωρισμένα σωματεία διαφυλάξεως της ελληνικής παράδοσης, καθώς και ο Πολιτιστικός Μορφωτικός Σύλλογος Ιεράς Πόλεως Μεσολογγίου «Ελεύθεροι Πολιορκημένοι», παρουσιάζοντας χορούς από διάφορες περιοχές της πατρίδας μας. Τα χορευτικά τμήματα θα συνοδεύσει η μουσική ορχήστρα SibeΜορια, δημιουργώντας μια αυθεντική παραδοσιακή ατμόσφαιρα.

Τη γενική επιμέλεια και τον συντονισμό έχει ο Πρωτοπρεσβύτερος Ανδρέας Καππές, Προϊστάμενος του Ιερού Ναού Αγίας Παρασκευής Ιεράς Πόλεως Μεσολογγίου.

Η εκδήλωση αποτελεί μια ευκαιρία να συναντηθούν η ιστορία, η παράδοση και ο πολιτισμός, μεταφέροντας στις νεότερες γενιές τις αξίες που ενέπνευσαν τους αγωνιστές της Εξόδου και συνεχίζουν να αποτελούν πολύτιμη παρακαταθήκη για τον τόπο μας.

Η Ενορία της Αγίας Παρασκευής απευθύνει ανοικτή πρόσκληση προς όλους να παραστούν και να συμμετάσχουν σε αυτήν την επετειακή εκδήλωση, τιμώντας την ιστορική μνήμη των Ελευθέρων Πολιορκημένων και αναδεικνύοντας, μέσα από τη μουσική και τον χορό, τον πλούτο της ελληνικής πολιτιστικής μας παράδοσης.

Εκ  του  Γραφείου  Τύπου  και  Επικοινωνίας 

της  Ιεράς  Μητροπόλεως

